Urmareste Modifică dimensiunea fontului: Play

Bucureşti, 23 feb /Agerpres/ - Cererile de sesizare a CCR formulate în dosarul în care fostul ministru de Interne Gabriel Oprea a fost trimis în judecată pentru abuz în serviciu au fost respinse de Înalta Curte de Casaţie şi Justiţie (ÎCCJ).



Potrivit ÎCCJ, instanţa a respins cererea de sesizare a CCR cu excepţia de neconstituţionalitate a dispoziţiilor articolelor 17 şi 347 alineatul 3 teza finală Cod procedură penală formulată de inculpatul Gabriel Oprea.



De asemenea, a fost respinsă cererea de sesizare a CCR cu excepţia de neconstituţionalitate a dispoziţiilor articolelor 20 alineatul 1 şi 21 alineatul 1 din Codul de procedură penală formulată de Ministerul Afacerilor Interne.



Decizia ÎCCJ poate fi atacată cu apel în termen de 48 de ore de la pronunţare.



Avocaţii fostului ministru de Interne Gabriel Oprea au cerut miercuri Instanţei supreme sesizarea CCR cu privire la neconstituţionalitatea articolului 17 din Codul de procedură penală, motivând că acesta nu îi dă posibilitatea judecătorului de Cameră preliminară să dispună încetarea procesului penal, ci doar să restituie cauza la Parchet sau să dispună judecarea pe fond a dosarului.



"În speţa de faţă noi susţinem că, datorită intervenţiei deciziei 405/2016 a CCR (decizia privind definirea abuzului în serviciu), judecata nu poate continua deoarece aceasta echivalează cu o cauză care împiedică exercitarea acţiunii penale", a spus Dan Lupaşcu, unul dintre avocaţii lui Gabriel Oprea.



În luna mai a anului trecut, Gabriel Oprea a fost trimis în judecată de procurorii DNA în dosarul privind Direcţia de Informaţii şi Protecţie Internă, fiind acuzat de abuz în serviciu, dacă funcţionarul a obţinut pentru sine ori pentru altul un folos necuvenit.



În dosar au mai fost deferiţi justiţiei: Gheorghe Nicolae - chestor principal de poliţie, la data faptelor şef al DIPI, pentru complicitate la abuz în serviciu şi pentru două infracţiuni de deturnare de fonduri, dintre care una în formă continuată, Gabriel-Nicolae Pavel - comisar-şef de poliţie, la data faptei şef al Serviciului Juridic din DIPI, pentru complicitate la abuz în serviciu, Nelu Zărnică - chestor principal, subsecretar de stat la data faptei, şi Marian-Dănuţ Iacob - comisar-şef de poliţie, şeful unei structuri administrative la data faptei, ambii pentru deturnare de fonduri, în formă continuată.



Potrivit DNA, Oprea, cu ajutorul lui Nicolae şi Pavel, a dispus suplimentarea cu suma de 410.000 lei a fondurilor pentru cheltuieli operative ale DIPI şi a aprobat achiziţia unui autoturism Audi A8, în scopul declarat al asigurării protecţiei demnitarilor.



"Acest lucru s-a realizat cu încălcarea prevederilor legale care limitează achiziţionarea autovehiculelor din fondurile operative ale Ministerului Afacerilor Interne strict la situaţii legate de folosirea lor în activităţi de urmărire penală a infracţiunilor de corupţie. Ca urmare a încălcării atribuţiilor de serviciu, bugetul de stat a fost prejudiciat cu suma de 410.000 lei, iar DIPI a beneficiat de dotarea cu bunurile respective, în valoare de 91.295,73 euro, folosul fiind necuvenit în raport cu destinaţia legală a fondurilor operative", susţin procurorii. AGERPRES/(AS - autor: Anamaria Toma, editor: Claudia Stănescu)